Верабейчык  
*Алег Лойка*

Верабейчык, верабей,

Шэранькая птушка,

Не чырыкай на вярбе,

Не будзі дачушкі!

Спіць яна салодкім сном

На падушцы белай,

I прыціх увесь наш дом,

Быццам анямелы.

Толькі ты адзін у нас

Гэткі несвядомы:

На галінцы ля акна

Ціўкаеш без стомы.

Ці маленькіх у цябе

Не было ніколі,

Што на нашай на вярбе

Ты шуміш, сваволіш?

Верабейчык, верабей,

Шэранькая птушка,

Не чырыкай на вярбе,

Не будзі дачушкі!